<classify> MSANII Ommy Dimpoz amewazodoa waliomzushia kifo na kwamba hataweza kuimba kutokana na kuugua maradhi ya koo, kisha kumwaga machozi mithili ya mtoto mdogo. Alifanya hivyo katika tamasha la muziki la msimu mpya wa Tigo Fiesta 2019 Saizi Yako, lililozinduliwa kwenye Uwanja wa CCM Kirumba jijini hapa na kuhusisha wasanii mbalimbali waliotoa burudani ya aina yake.Mbali na wasanii hao kukonga vilivyo nyoyo za washabiki wa muziki wa kizazi kipya, msanii mwingine machachari Farid Kubanda Fid Q hakuwa nyuma kuwarusha wapenzi, huku Omary Nyembo Ommy Dimpoz naye akikonga nyoyo za maelefu ya mashabiki kutokana na staili aliyoingilia nayo jukwaani. Umati wa mashabiki uliojitokeza ulishindwa kujizuia katika tamasha hilo la Tigo Fiesta 2019 Saizi Yako, kutokana na makamuzi yaliyotolewa na kundi la Weusi likiongozwa na John Simon Joh Makini kwa kuporomosha vibao mbalimbali. Tamasha hilo limefanyika Mwanza katika uzinduzi ambapo linatarajiwa kwenda kwenye mikoa mbalimbali ya Tanzania Bara, lengo ikiwa ni kutoa burudani pamoja na kuendeleza vipaji vya wasanii. Mbali na kundi la Weusi lililopagawisha vilivyo, wengine ni Barnaba Elias, Khalid Mohamed TID, Richard Martin Mavoko na Lulu Diva walitoa burudani na kukata kiu ya mashabiki wao.Akizindua tamasha la Tigo Fiesta 2019 Saizi Yako, Mkuu wa Mkoa wa Mwanza John Mongela aliwapongeza waandaaji wa tamasha hilo kutokana na ubunifu wao wa kila mwaka. Alisema waratibu hao hawakukosea kwenda kulizindulia Mwanza, kwani ni mkoa ambao ni kitovu cha biashara kwa nchi za Jumuiya ya Afrika Mashariki na Kati. Mkurugenzi wa Clouds Media Entertainment, Joseph Kusaga, alisema wana mapenzi makubwa na Mkoa wa Mwanza na ndiyo sababu msimu huu wamezindua tamasha hilo kwa kutambua mchango wa mkoa huo.Mkurugenzi wa Tigo Kanda ya Ziwa, Uthmaan Madati alisema kampuni hiyo ya mawasiliano itaendelea kushirikiana na kuiunga mkono Clouds ili kuhakikisha wanawapatia Watanzania burudani yenye vionjo na ladha tofauti tofauti. Hata hivyo, washabiki na wapenzi wa Fiesta 2019, waligubikwa na huzuni na simanzi ya muda mfupi wakati kundi la wasanii wa Tanzania House of Talent THT lilipotumbuiza huku wakionesha picha za aliyekuwa Mkurugenzi wa Vipindi wa Clouds, marehemu Ruge Mutahaba ikiwa ishara ya kumbukumbu yake.  <topic>: kitaifa 